Na temelju članka 20. stavka 4. Zakona o kulturnim vijećima i financiranju javnih potreba u kulturi (“Narodne novine”, broj 83/22) i članka 27. Statuta Grada Zadra („Glasnik Grada Zadra”, broj: 9/09, 28/10, 3/13, 9/14,  2/15-pročišćeni tekst, 3/18, 7/18-pročišćeni tekst, 15/19, 2/20 i 3/21), Gradsko vijeće Grada Zadra, na  \_. sjednici održanoj \_. 2022. godine, **donosi**

**ODLUKU
o osnivanju Kulturnog vijeća Grada Zadra**

**OPĆE ODREDBE**

**Članak 1.**

(1) Ovom Odlukom osniva se Kulturnog vijeća Grada Zadra (u daljnjem tekstu: Vijeće) kao savjetodavno tijelo, koje će svojim radom pokrivati sva područja kulturnog i umjetničkog stvaralaštva koja su od interesa za Grad Zadar.

(2) Odlukom o osnivanju Kulturnog vijeća Grada Zadrautvrđuje se osnivanje i djelokrug rada, zadaće, broj članova, izbor i način rada Vijeća.

(3) Vijeće se osniva radi predlaganja ciljeva kulturne politike i mjera za njezino provođenje, ostvarivanja utjecaja kulturnih djelatnika i umjetnika na razvoj kulture i umjetnosti, a posebice za predlaganje i stručno vrednovanje programa i projekata u od interesa za Grad Zadar, za koja se sredstva osiguravaju u Proračunu Grada Zadra.

(4) Vijeće kontinuirano prati i razmatra stanje u pojedinim područjima umjetničkog i kulturnog stvaralaštva, daje prijedloge za poticanje njihova razvitka i unaprjeđivanja, predlaže ciljeve kulturne politike i mjere za njihovo provođenje, stručne podloge i mišljenja.

**PODRUČJA DJELOVANJA VIJEĆA**

**Članak 2.**

(1) Kulturno vijeće Grada Zadra osniva se za sljedeća područja i djelatnosti:

Knjigu i nakladništvo

Dramsku i plesnu umjetnost

Glazbenu i glazbeno-scensku umjetnost

Vizualne umjetnosti

Međunarodnu kulturna suradnja

Kulturno-umjetnički amaterizam

Interdisciplinarne i nove umjetničke i kulturne prakse

Audiovizualnu djelatnost

Zaštitu, obnovu i očuvanje kulturne baštine.

(2) Gradonačelnik Grada Zadra može u slučaju transverzalnih i interdisciplinarnih projekata imenovati povjerenstvo.

(3) Povjerenstva iz stavka 1. ovoga članka čine imenovani članovi Vijeća i po potrebni dodatni stručnjaci.

(4) Na rad povjerenstva iz stavka 1. ovog članka odgovarajuće se primjenjuju odredbe članka 3., članka 6. stavka 2. te članka 7. i 9. ove Odluke.

**ULOGA VIJEĆA**

**Članak 3.**

Vijeće iz članka 2. ove Odluke u svom radu:

- stručno vrednuje i ocjenjuje programe i projekte prijavljene na javni poziv za financiranje javnih potreba u kulturi Grada Zadra

- predlaže kriterije vrednovanja programa i projekata

- posebno razmatra mjere za poticanje i promicanje profesionalnoga kulturnog i umjetničkog stvaralaštva i kulturnog amaterizma u području svoje nadležnosti te gradonačelniku predlaže mjere za njihovo unapređenje

- posebnu pozornost posvećuje promicanju hrvatskog umjetničkog stvaralaštva u inozemstvu, kao i mjerama koje omogućuju hrvatskoj javnosti da se upoznaje s priznatim vrijednostima i suvremenim nastojanjima u umjetnosti i kulturi drugih naroda, po potrebi uspostavljajući vezu  i međusobnu razmjenu mišljenja

- polazeći od potreba u kulturi i umjetnosti svih manjina, marginaliziranih i ranjivih skupina društva, posebnu pozornost posvećuje promicanju njihovih potreba u kulturi, kao i njihovu stvaralaštvu te potiče promicanje dijaloga, kulturne raznolikosti i uključivosti.

**BROJ I SASTAV VIJEĆA**

**Članak 4.**

(1) Vijeće ima sedam članova od kojih je jedan predsjednik Vijeća.

(2) Za članove Vijeća imenuju se umjetnici, stručnjaci i kulturni djelatnici istaknuti u područjima umjetnosti i kulture.

(3) U radu Vijeća sudjeluju bez prava odlučivanja i službene osobe Upravnog odjela za kulturu i šport zadužene za područje rada Vijeća.

**IZBOR ČLANOVA VIJEĆA**

**Članak 5.**

(1) Gradonačelnik Grada Zadra pokreće postupak imenovanja članova Vijeća javnim pozivom ustanovama u kulturi, umjetničkim organizacijama i udrugama te drugim pravnim i fizičkim osobama koje obavljaju djelatnosti u području kulture i umjetnosti za podnošenje pisanih i obrazloženih prijedloga kandidata za člana Vijeća, za područje djelovanje vijeća prema članku 2. ove Odluke.

(2) Javni poziv iz stavka 1. ovoga članka objavljuje se na mrežnim stranicama Grada Zadra, a rok za podnošenje prijedloga ne može biti kraći od 15 dana od dana njegove objave.

(3) Na temelju prispjelih prijedloga, gradonačelnik odlukom imenuje predsjednika i članove Vijeća, vodeći računa o njihovoj stručnosti.

**MANDAT ČLANOVA VIJEĆA**

**Članak 6.**

(1) Članovi Vijeća imenuju se na četiri godine.

(2) Gradonačelnik Grad Zadra razriješit će člana Vijeća i prije isteka vremena iz stavka 1. ovog članka ako:

- podnese zahtjev za razrješenje

- se protivno odredbi članka 9. ove Odluke nije izuzeo iz raspravljanja i odlučivanja

- ne ispunjava ili neuredno ispunjava obveze utvrđene ovim Zakonom ili drugim propisima te općim kojim se utvrđuje rad Vijeća

- svojim djelovanjem ili ponašanjem narušava ugled Vijeća ili Grada Zadra

- je pravomoćno osuđen za kazneno djelo.

(3) Prijedlog za pokretanje postupka razrješenja na temelju stavka 2. podstavka 2. do 5. ovoga članka mogu podnijeti i predlagatelji člana Vijeća iz članka 5. stavka 1. ove Odluke.

(4) Član Vijeća stavlja mandat na raspolaganje ako prestane mandat gradonačelniku koji je donio odluku o njegovu imenovanju.

**RAD VIJEĆA**

**Članak 7.**

(1) Vijeće donosi Poslovnik o radu.

(2) U postupku vrednovanja programa i projekata pristiglih na javni poziv za financiranje javnih potreba u kulturi, Vijeće nakon provedenog postupka pregleda pristiglih prijava, dostavlja Upravnom odjelu za kulturu i šport Grada Zadra svoj prijedlog koji sadrži popis programa i projekata s predloženim iznosom financijske potpore.

(3) Na temelju prijedloga Vijeća odnosno povjerenstava, koje ima savjetodavni karakter, davatelj financijskih sredstava donosi odluku o dodjeli financijskih sredstava.

(4) Vijeće na traženje Odjela raspravlja o pojedinim pitanjima s područja kulture i o njima Odjelu daje pisana mišljenja i prijedloge.

**Članak 8.**

(1) Javnost rada Vijeća ostvaruje se objavljivanjem zapisnik o radu Vijeća na mrežnim stranicama Grada Zadra.

(2) Članovi Vijeća s prebivalištem izvan mjesta rada Vijeća imaju pravo na naknadu putnih troškova i troškova smještaja kada prisustvuju sjednicama Vijeća.

(3) Članovi Vijeća imaju pravo na naknadu za rad sukladno odluci gradonačelnika Grada Zadra.

**IZUZEĆE ČLANA VIJEĆA OD ODLUČIVANJA**

**Članak 9.**

(1) Član Vijeća dužan je izuzeti se iz raspravljanja i odlučivanja ako je:

- predlagatelj programa i projekta koji je predmet rada Vijeća pravna osoba u kojoj je on ili s njim povezana osoba vlasnik, dioničar, imatelj udjela, član upravljačkog ili nadzornog tijela pravne osobe, ravnatelj ili drugi voditelj poslovanja te pravne osobe

-on ili s njim povezana osoba u ugovornom ili drugom odnosu s predlagateljem programa i projekta.

(2) Povezane osobe u smislu stavka 1. ovog članka su srodnik po krvi u ravnoj liniji, a u pobočnoj liniji do četvrtog stupnja zaključno, bračni ili izvanbračni drug, životni partner ili neformalni životni partner te posvojitelj ili posvojenik, partner – skrbnik ili osoba pod partnerskom skrbi.

(3) Svi članovi Vijeća dužni su potpisati izjavu o nepristranosti i povjerljivosti te izjavu o nepostojanju sukoba interesa kojom potvrđuju da će procjenjivati samo one prijedloge u vezi s kojima nemaju nikakve materijalne i druge interese.

**Članak 10.**

Stručne, administrativne, tehničke i druge poslove potrebne za rad Vijeće obavlja Upravni odjel za kulturu i šport Grada Zadra, a sredstva za rad vijeća osiguravaju se u Proračunu Grada Zadra.

**ZAVRŠNE ODREDBE**

**Članak 11.**

(1) Danom stupanja na snagu ove Odluke prestaje važiti Odluka o osnivanju Kulturnog vijeća Grada Zadra („Glasnik Grada Zadra”, broj 9/04, 33/10 i 7/19).

(2) Vijeće osnovano Odlukom o imenovanju članova Kulturnog vijeća Grada Zadra za razdoblje od 2021. – 2025. („Glasnik Grada Zadra”, broj 7/21) nastavlja s radom do isteka mandata, odnosno razrješenja.

**Članak 12.**

Ova Odluka stupa na snagu osmog dana od dana objave u „Glasniku Grada Zadra”.

KLASA:

URBROJ:

Zadar,    2022. godine

                                    **GRADSKO VIJEĆE GRADA ZADRA**

 **PREDSJEDNIK**

 **Marko Vučetić**